Riippuva kirkko

**Riippuva kirkko** () on  koptilais-ortodoksinen kirkko Egyptin Kairossa. Kirkko on mahdollisesti peräisin 400- ja 600-lukujen väliltä. 1000- ja 1300-lukujen välillä sillä oli huomattava asema koptilaisessa krikossa Aleksandrian patriarkkojen asuntona. Osa kirkosta on rakennettu vanhemman Babylonin linnoituksen päälle. 1800-luvun lopulla lähtien kirkkoon on rakennettu uusi ulkosivu ja kellotornit. Kirkkoa käyttävät edelleen paikalliset kristityt, mutta se on nykyisin myös matkailunähtävyys.

## Kohde

Riippuva kirkko sijaitsee Kairon vanhassakaupungissa nykyaikaisen kaupunginkeskustan eteläpuolella vanhan Babylonin linnoituksen entisillä etelä- ja lounaisbastioneilla. Koptilainen museo sijaitsee hieman kirkosta pohjoiseen.  

Nykypäiviin säilyneet kirkon osat voidaan jakaa karkeasti kahteen osaan. Vanhin osa käsittää kirkon kaakkoisosan Babylonin linnoituksen eteläbastionin yllä. Kirkon alla on suhteellisen hyvin säilynyt osa linnoituksen porttia. Sen tilat toimivat kolmena kappelina ja baptisteriona. Yksi kappeleista on omistettu etiopialaiselle pyhimys Takla Haymanotille. Riippuva kirkon toinen osa alkukantaisen kirkon pohjoispuolella käsittää varsinaisen nykyisen kirkon tilat.

Marian, Joosefin ja Jeesuksen on perinteessä sanottu oleskelleen paikalla perheen Egyptiin paon aikana. Kirkolla on myös Pyhään Martinukseen ja Pyhään Barbaraan liitettyjä pyhäinjäännöksiä. Aikanaan toimineen kirkon kirjaston teoksia on siirretty esimerkiksi Koptilaisen museon kokoelmiin.. Museolla on myös lukuisia muita alkujaan Riippuvalla kirkolla olleita esineitä.

Kirkkolla on esillä yli 100 ikonia, joista arvostetuimpana ja vanhimpana on pidetty niin sanottua "koptilaista Mona Lisaa".

## Historia
Alkuperäisen kirkon rakennuttaminen on usein ajoitettu 200- ja 600-lukujen ja tavallisimmin tarkemmin 400- ja 600-lukujen välille. Historiallisissa lähteissä tuolloin roomalaisen linnoituksen varhaista kirkkoa ei kuitenkaan mainita. Myöhemmissä koptilaisissa teksteissä kirkosta on puhuttu Pyhän Marian kirkkona. Arabiankielisissä lähteissä on käytetty lempinimeä "riippuva" kirkko. Eurooppalaiset matkailijat viittasivat siihen joskus "portaikon" kirkkona.

Alkuperäinen kirkko on tuhoutunut ja jälleenrakennettu patriarkka Yusab I:n kaudella (831–849). Toinen jälleenrakennus toteutettiin patriarkka Abrahamin (975–978) ja kalifi al-Mu'izzin (952–975) kausien aikana. Vuosina 996–1021 hallinnut kalifi al-Hakim toteutti kristittyjen vainoja ja Riippuva kirkko ympäröitiin muurilla sisäänpääsyn estämiseksi. Muina aikoina kirkolla on järjestetty esimerkiksi kirkon synodeja. Patriarkka Kristoldosin (1047–1077) ja Johannes VIII:n (1300–1320) välillä Riippuva kirkko oli Aleksandrian patriarkan vaali- ja vihkijäispaikka. Mikael IV:n (1092–1102) ja Theodosius III:n kausien välillä kikko oli myös patriarkkojen asuinpaikka. Monet Aleksandrian patriarkoista on myös haudattu Riippuvaan kirkkoon. Myöhemmin kirkko on vaurioitunut, ollut suljettuna ja jälleenrakennettu useampaan otteeseen esimerkiksi tulipalojen takia.

1800-luvun lopulla kirkkoa alkoi kunnostaa Comité de Conservation des Monuments de l'Art Arabe. 1800-luvulla rakennettiin myös kirkon kellotornit ja edustan julkisivu. Vuonna 1992 kirkko vaurioitui Kairoon iskeneessä maanjäristyksessä. Vuonna 1998 aloitettiin vuoteen 2014 kestänyt korjaushanke. Nykyisin kirkkoa käyttävät paikalliset koptit, mutta se on myös tunnettu matkailunähtävyys.

## Lähteet